শত্রুঘ্ন সিনহা নিখোঁজ! আসানসোল জুড়ে পড়ল পোস্টার, শুরু বিতর্ক

ওয়েব ডেস্ক: ছট পুজোর (Chhath Puja 2025) আবহে রাজনৈতিক উত্তাপ। আসানসোল (Asansol) জুড়ে পড়ল পোস্টার, যাতে লেখা শত্রুঘ্ন সিনহার (Shatrughan Sinha) নিখোঁজ (Missing Poster) হওয়ার কথা। ‘আমাদের সাংসদ কোথায়? ছট পুজোয় দেখা মিলছে না কেন?’ – এই প্রশ্নে শহরজুড়ে ছড়িয়েছে চাঞ্চল্য। বরাকর ও কুলটির বিভিন্ন এলাকার পাশাপাশি পোস্টার পড়েছে বেশ কিছু মিনিবাসের পিছনেও। এই পোস্টারকাণ্ডকে ঘিরে শিল্পাঞ্চলে রাজনৈতিক তরজা চরমে উঠেছে।

স্থানীয় তৃণমূল (TMC) নেতৃত্বের অভিযোগ, বিজেপিই (BJP) ইচ্ছাকৃতভাবে এই পোস্টার কাণ্ড ঘটিয়েছে। আসানসোল ব্লক তৃণমূল সভাপতি কাঞ্চন রায় বলেন, “এটা বিজেপির চেনা কৌশল। রাজনৈতিকভাবে আমাদের সঙ্গে পেরে উঠছে না বলে তাঁরা এখন এই সস্তা প্রচারে নেমেছে। মানুষের মনে বিভ্রান্তি ছড়ানোই ওদের লক্ষ্য।”

আরও পড়ুন: শুভেন্দুকে কড়া ভাষায় আক্রমণ কল্যাণের!

অন্যদিকে, বিজেপি এই অভিযোগ সম্পূর্ণ অস্বীকার করেছে। পদ্ম শিবিরের বক্তব্য, তৃণমূলের ভেতরের গোষ্ঠীদ্বন্দ্বই এই ঘটনার আসল কারণ। আসানসোল দক্ষিণের বিজেপি বিধায়ক অগ্নিমিত্রা পল বলেন, “মমতা বন্দ্যোপাধ্যায় আসানসোলকে এক জন ‘প্রবাসী সাংসদ’ উপহার দিয়েছেন। ছট পুজোর মতো বড় উৎসবে, যখন বিহার-উত্তরপ্রদেশের মানুষ এখানে আসছেন, তখন আমাদের সাংসদ কোথায়? শহরের মানুষ তাকে খুঁজছে!”

উল্লেখযোগ্যভাবে, শত্রুঘ্ন সিনহা ২০২২ সালে আসানসোল লোকসভা উপনির্বাচনে তৃণমূলের প্রার্থী হিসেবে প্রথমবার জয়ী হন। বিজেপি প্রার্থী অগ্নিমিত্রা পলকে তিনি প্রায় তিন লক্ষ ভোটে পরাজিত করেন। ২০২৪ সালের সাধারণ নির্বাচনে তিনি আবারও জয় পান। সেবার ভোটের ব্যবধান ছিল ৫০ হাজারের কাছাকাছি।

দেখুন আরও খবর:

The post শত্রুঘ্ন সিনহা নিখোঁজ! আসানসোল জুড়ে পড়ল পোস্টার, শুরু বিতর্ক first appeared on KolkataTV.

The post শত্রুঘ্ন সিনহা নিখোঁজ! আসানসোল জুড়ে পড়ল পোস্টার, শুরু বিতর্ক appeared first on KolkataTV.